b'\n_START_ARTICLE_\nYehuda Halevi\n_START_PARAGRAPH_\nYehuda Halevi tai Judah Ha-Levi (my\xc3\xb6s Judah ben Samuel Halevi, hepreaksi \xe2\x80\x8f\xd7\x99\xd7\x94\xd7\x95\xd7\x93\xd7\x94 \xd7\x94\xd7\x9c\xd7\x95\xd7\x99\xe2\x80\x8e, n. 1075\xe2\x80\x931141) oli espanjalainen sefardijuutalainen filosofi ja runoilija. H\xc3\xa4n syntyi Tudelassa, Navarrassa, Espanjassa._NEWLINE_Halevin merkityst\xc3\xa4 juutalaiselle filosofialle voi verrata Al-Ghazalin merkitykseen islamilaiselle filosofialle. Halevi sai t\xc3\xa4lt\xc3\xa4 vaikutteita, ja pyrki samoin vapauttamaan uskonnon filosofisten j\xc3\xa4rjestelmien kahleista, joissa se oli h\xc3\xa4nen mielest\xc3\xa4\xc3\xa4n ollut edellisten juutalaisten filosofien, Saadia Gaonin, David ben Marwan al-Mekamezin, Ibn Gabirolin ja Bahyan, aikana. H\xc3\xa4n puolusti juutalaisuuden opetuksia ei-juutalaisten filosofien, karaiittien ja harhaoppisina pit\xc3\xa4miens\xc3\xa4 ihmisten hy\xc3\xb6kk\xc3\xa4yksi\xc3\xa4 vastaan._NEWLINE_Runoilijana Halevi kirjoitti sek\xc3\xa4 maallista runoutta, kuten eulogioita ja rakkausrunoja, ett\xc3\xa4 uskonnollista runoutta.'